Tugir mótmælenda í Kasakstan eru sagðir hafa fallið þegar öryggissveitir skutu á þá. Á annað þúsund hafa slasast. Tólf lögreglumenn liggja í valnum. Friðargæslulið verður sent til landsins til að lægja öldurnar.
Öryggissveitir í Kasakstan segjast hafa fellt tugi mótmælenda þegar þeir reyndu að brjóta sér leið inn á lögreglustöðvar og fleiri opinberar byggingar í Almaty, fjölmennustu borg landsins. Á annað þúsund slösuðust þegar fólk mótmælti mikilli hækkun eldsneytisverðs.
Mótmælaalda reis í Kasakstan þegar verð á eldsneyti var tvöfaldað um áramótin. Fólk krafðist þess að Kassym-Jomart Tokayev forseti og ríkisstjórnin segðu af sér. Forsetinn leysti stjórnina frá störfum og lækkaði eldsneytisverðið en ætlar að sitja sem fastast. Í gær skipaði hann öryggissveitum landsins að taka á mótmælendum af fullri hörku. Skotið var á fólkið þegar það reyndi í dag að brjóta sér leið inn á lögreglustöðvar og fleiri opinberar byggingar í Almaty, fjölmennustu borg landsins. Tugir eru sagðir hafa fallið. Þá greindu ríkisfjölmiðlarnir frá því að tólf lögreglumenn hefðu látið lífið í átökunum og 353 særst. Einn lögreglumaður er sagður hafa verið hálshöggvinn. Á annað þúsund mótmælendur eru sagðir hafa slasast.
Tokayev forseti fór í dag fram á að Samvinnu- og öryggisbandalag fyrrverandi Sovétlýðvelda CSTO sendi lið til Kasakstans til að hjálpa til við að stilla ófriðaröldurnar. Rússar og fimm önnur fyrrverandi Sovétlýðveldi eiga aðild að því. Að sögn forsetans eiga öryggissveitir hans í höggi við hryðjuverkahópa sem hafa hlotið yfirgripsmikla þjálfun erlendis. Fyrstu gæsluliðarnir eru komnir til landsins. Þetta er fyrsta stóra verkefnið sem Samvinnu- og öryggisbandalagið þarf að kljást við frá því að það var stofnað árið 1999.
Tugir mótmælenda í Kasakstan eru sagðir hafa fallið þegar öryggissveitir skutu á þá. Á annað þúsund hafa slasast. Tólf lögreglumenn liggja í valnum. Friðargæslulið verður sent til landsins. til að lægja öldurnar.